CELEX: 52020PC0225
Language: ro
Date: 2020-06-05
Title: Propunere de REGULAMENT AL CONSILIULUI de modificare a Regulamentului (CE) nr. 168/2007 al Consiliului privind înființarea Agenției pentru Drepturi Fundamentale a Uniunii Europene

COMISIA EUROPEANĂ
            Bruxelles, 5.6.2020
            COM(2020) 225 final
            2020/0112(APP)
            Propunere de
            REGULAMENT AL CONSILIULUI
            de modificare a Regulamentului (CE) nr. 168/2007 al Consiliului privind înființarea Agenției pentru Drepturi Fundamentale a Uniunii Europene
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În temeiul articolului 2 din Regulamentul (CE) nr. 168/2007 al Consiliului privind înființarea Agenției pentru Drepturi Fundamentale a Uniunii Europene
                     1
                   („regulamentul de instituire”), obiectivul agenției este acela „de a furniza instituțiilor, organismelor, oficiilor și agențiilor relevante ale Comunității și ale statelor membre asistență și expertiză privitoare la drepturile fundamentale în punerea în aplicare a legislației comunitare, pentru a le susține pe acestea de fiecare dată când iau măsuri sau formulează acțiuni în cadrul domeniilor proprii de competență, pentru a respecta pe deplin drepturile fundamentale”.
               
               
                  O dată la cinci ani, Agenția pentru Drepturi Fundamentale a Uniunii Europene („agenția”) comandă o evaluare externă independentă a rezultatelor sale [în conformitate cu articolul 30 alineatele (3) și (4) din regulamentul de instituire]. Prima evaluare externă a agenției a avut loc în 2012
                     2
                   și nu a condus la nicio modificare a regulamentului de instituire. Cea de a doua evaluare externă
                     3
                   a avut loc în 2017. Serviciile Comisiei au analizat recomandările care le-au fost adresate de către evaluatorul extern și de către consiliul de administrație al agenției (documentul de lucru al serviciilor Comisiei din 26 iulie 2019
                     4
                  ). 
               
               
                  În lumina constatărilor evaluării externe și a analizei efectuate de serviciile Comisiei, prezenta propunere vizează introducerea unor modificări tehnice specifice în regulamentul de instituire a agenției. 
               
               
                  Scopul modificărilor propuse este dublu: 
               
            
            
               –alinierea anumitor dispoziții din regulamentul de instituire a agenției la abordarea comună anexată la Declarația comună a Parlamentului European, a Consiliului UE și a Comisiei Europene privind agențiile descentralizate din 19 iulie 2012 (denumită în continuare „abordarea comună”)
                  5
               , pentru a spori eficiența, relevanța și guvernanța agenției;
            
            
               –clarificarea faptului că, de la intrarea în vigoare a Tratatului de la Lisabona, activitățile agenției corespund cu competențele Uniunii, și prin urmare, în sfera acestora intră și domeniile tematice ale cooperării polițienești și cooperării judiciare în materie penală. 
            
            
               Deși aceasta este o consecință juridică directă a intrării în vigoare a Tratatului de la Lisabona, care a înlocuit Comunitatea cu Uniunea, este necesar să se introducă o precizare explicită în regulamentul de instituire, pentru a reflecta pe deplin relevanța agenției în ceea ce privește asistența oferită instituțiilor, organismelor, oficiilor și agențiilor Uniunii, precum și statelor membre cu privire la aspecte legate de drepturile fundamentale. 
            
            
               
                  Propunerea nu constituie o inițiativă în cadrul Programului privind o reglementare adecvată și funcțională (REFIT).
               
            
            
               •Coerența cu dispozițiile existente în domeniul de politică vizat
            
            
               
                  Agenția a fost înființată în temeiul Regulamentului (CE) nr. 168/2007 al Consiliului. Obiectivul agenției este acela „de a furniza instituțiilor, organismelor, oficiilor și agențiilor relevante ale Comunității și ale statelor membre asistență și expertiză privitoare la drepturile fundamentale în punerea în aplicare a legislației comunitare, pentru a le susține pe acestea de fiecare dată când iau măsuri sau formulează acțiuni în cadrul domeniilor proprii de competență, pentru a respecta pe deplin drepturile fundamentale” (articolul 2 din regulamentul de instituire). 
               
               
                  Conform propunerii, mandatul agenției rămâne intact. Cu toate acestea, la treisprezece ani de la adoptarea regulamentului de instituire, sunt necesare unele modificări tehnice pentru alinierea acestuia la cerințele abordării comune, pentru îmbunătățirea guvernanței, a eficienței și a performanței agenției și pentru a clarifica faptul că, de la intrarea în vigoare a Tratatului de la Lisabona, în decembrie 2009, sfera de competență a agenției este dreptul Uniunii. 
               
            
            
               •Coerența cu alte politici ale Uniunii
            
            
               
                  Toate politicile Uniunii trebuie să respecte drepturile fundamentale, astfel cum sunt consacrate în Carta drepturilor fundamentale a Uniunii Europene („Carta drepturilor fundamentale a UE”). Modificările propuse ale regulamentului de instituire vor permite agenției să furnizeze în mod mai eficient instituțiilor și organismelor UE expertiză și asistență în domeniul drepturilor fundamentale și, astfel, vor îmbunătăți calitatea altor politici ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic al regulamentului propus îl constituie articolul 352 din Tratatul privind funcționarea Uniunii Europene (TFUE). Un obiectiv general al Uniunii Europene este acela de a se asigura că acțiunea sa respectă pe deplin drepturile fundamentale, astfel cum sunt consacrate în Carta drepturilor fundamentale a UE. Îmbunătățirea eficienței, a relevanței și a guvernanței pe care agenția o va obține în urma modificărilor tehnice propuse va contribui la îndeplinirea acestui obiectiv, fără ca tratatul să prevadă competențe specifice în acest scop.
               
            
         
         
            
               •Subsidiaritate 
            
            
               
                  Prezenta propunere abordează anumite aspecte legate de funcționarea internă a agenției și de modul în care aceasta își desfășoară activitatea în cadrul instituțional al UE. Prin urmare, obiectivele prezentei propuneri nu pot fi atinse printr-o acțiune la nivel național. 
               
            
            
               •Proporționalitate
            
            
               
                  Principiul proporționalității este respectat pe deplin, întrucât modificările propuse se referă numai la acele părți din regulamentul de instituire în cazul cărora sunt necesare clarificări sau modificări pentru a îmbunătăți eficiența, relevanța și guvernanța agenției. 
               
            
            
               •Alegerea instrumentului
            
            
               
                  Un regulament al Consiliului este singurul instrument adecvat pentru modificarea actualului Regulament (CE) nr. 168/2007 al Consiliului. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post
            
            
               
                  A doua evaluare externă a agenției, menționată anterior, a concluzionat că agenția ar trebui să continue să facă ceea ce face și că mandatul său actual este relevant și corespunde nevoilor părților interesate. Evaluatorul extern a indicat că marea majoritate a părților interesate apreciază valoarea adăugată europeană a agenției, consideră că rezultatele obținute de agenție au o calitate indiscutabilă și că eficacitatea și impactul agenției la nivelul UE sunt vizibile. Evaluatorul extern a concluzionat însă că sunt necesare unele modificări tehnice specifice ale regulamentului de instituire, pentru a îmbunătăți guvernanța, eficiența și performanța agenției: i) în primul rând, ar trebui să se clarifice faptul că, de la intrarea în vigoare a Tratatului de la Lisabona, în decembrie 2009, agenția trebuie să acționeze în sfera competențelor Uniunii; ii) în al doilea rând, regulamentul de instituire a agenției ar trebui să fie aliniat la abordarea comună privind agențiile descentralizate, pentru creșterea eficienței și o mai bună guvernanță. 
               
            
            
               •Consultări cu părțile interesate
            
            
               
                  Cea de a doua evaluare externă a agenției s-a bazat pe o amplă consultare a părților interesate, inclusiv a autorităților statelor membre, a instituțiilor UE și internaționale, a organizațiilor societății civile, a mediului academic și a organizațiilor internaționale. 
               
            
            
               •Obținerea și utilizarea expertizei
            
            
               
                  Inițiativa dă curs evaluării externe a agenției din 2017 și unui document de lucru al serviciilor Comisiei care a analizat recomandările adresate Comisiei de către evaluatorul extern și de către consiliul de administrație al agenției [SWD(2019) 313]. Documentul de lucru al serviciilor Comisiei s-a bazat, de asemenea, pe consultările cu părțile interesate ale agenției și pe experiențele reprezentanților Comisiei din cadrul consiliului de administrație al agenției. 
               
            
            
               •Evaluarea impactului
            
            
               
                  Modificările propuse ale regulamentului de instituire a agenției sunt de natură tehnică. Acestea nu vor avea niciun impact asupra cetățenilor, întreprinderilor, statelor membre sau bugetelor autorităților publice. Impactul inițiativei va fi limitat la agenție. Prin urmare, nu a fost necesară o evaluare a impactului. 
               
            
            
               •Adecvarea reglementărilor și simplificarea
            
            
               
                  Nu se aplică. Propunerea nu este legată de REFIT. 
               
            
            
               •Drepturi fundamentale
            
            
               
                  Agenția furnizează date și expertiză cu privire la situația drepturilor fundamentale în statele membre. Aceasta contribuie la activitatea instituțiilor UE și a statelor membre în domeniul drepturilor fundamentale. Prin îmbunătățirea guvernanței, a eficienței și a performanței agenției, propunerea îi va permite acesteia să își îndeplinească mai bine misiunea statutară.
               
            
            
               4.IMPLICAȚII BUGETARE
            
         
         
            
               Propunerea nu are implicații bugetare, întrucât agenția nu va primi sarcini suplimentare, iar mandatul său rămâne intact.
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  În conformitate cu abordarea comună privind agențiile descentralizate, propunerea include o dispoziție privind evaluarea agenției de către Comisie. 
               
            
            
               •Documente explicative (pentru directive)
            
            
               
                  Nu se aplică.
               
            
            
               •Explicații detaliate ale dispozițiilor specifice ale propunerii
            
            
               
                  Propunerea conține două articole. Primul articol indică modificările propuse ale regulamentului de instituire a agenției, iar al doilea articol se referă la intrarea în vigoare a regulamentului de modificare propus.
               
               
                  Modificarea articolului 3 (Domeniul de aplicare) reflectă doar consecința intrării în vigoare a Tratatului de la Lisabona asupra domeniului de aplicare al activităților agenției, care a devenit „dreptul Uniunii” în loc de „dreptul comunitar” și, prin urmare, cuprinde domeniul cooperării polițienești și al cooperării judiciare în materie penală (fostul „al treilea pilon” al Uniunii Europene). 
               
               
                  Toate celelalte modificări propuse urmăresc alinierea regulamentului de instituire la abordarea comună și la Regulamentul financiar cadru, pentru a îmbunătăți eficiența, relevanța și guvernanța agenției.
               
               
                  Prin urmare, toate modificările sunt de natură tehnică și nu modifică mandatul agenției și nici nu îi atribuie competențe suplimentare.
               
               
                  La articolele 4, 5, 8, 9, 10, 12 și 15, trimiterea la „programul anual de lucru” din regulamentul de instituire nu mai corespunde realității și, prin urmare, ar trebui înlocuită cu trimiteri la „documentul de programare multianuală” (și anume, un document de programare care conține atât componente multianuale, cât și anuale) pe care agenția îl elaborează în fiecare an, în conformitate cu Regulamentul financiar cadru. În afară de această modificare administrativă, tabelul următor oferă o imagine de ansamblu a modificărilor propuse ale regulamentului de instituire. 
               
            
            
                     
                        Articolul
                     
                  
                  
                     
                        Obiect
                     
                  
                  
                     
                        Modificări
                     
                  
               
                     
                        1
                     
                  
                  
                     
                        Obiectul
                     
                  
                  
                     
                        Nicio modificare
                     
                  
               
                     
                        2
                     
                  
                  
                     
                        Obiectiv 
                     
                  
                  
                     
                        Nicio modificare
                     
                  
               
                     
                        3
                     
                  
                  
                     
                        Domeniul de aplicare 
                     
                  
                  
                     
                        Înlocuirea cuvântului „comunitare” prin cuvântul „Uniunii”.
                     
                  
               
                     
                        4
                     
                  
                  
                     
                        Misiunile 
                     
                  
                  
                     
                        Nicio modificare 
                     
                  
               
                     
                        5
                     
                  
                  
                     
                        Domeniile de activitate 
                     
                  
                  
                     
                        Eliminarea dispozițiilor articolului care se referă la cadrul multianual. 
                     
                  
               
                     
                        5a 
                     
                  
                  
                     
                        Programul de lucru multianual
                     
                  
                  
                     
                        Concentrarea în acest nou articol a dispozițiilor repartizate anterior în diferite articole 
                     
                  
               
                     
                        6
                     
                  
                  
                     
                        Metode de lucru
                     
                  
                  
                     
                        Nicio modificare
                     
                  
               
                     
                        7
                     
                  
                  
                     
                        Relațiile cu organismele, birourile și agențiile comunitare competente
                     
                  
                  
                     
                        Nicio modificare
                     
                  
               
                     
                        8
                     
                  
                  
                     
                        Cooperarea cu organizații la nivelul statelor membre și la nivel internațional
                     
                  
                  
                     
                        Nicio modificare
                     
                  
               
                     
                        9
                     
                  
                  
                     
                        Cooperarea cu Consiliul Europei
                     
                  
                  
                     
                        Nicio modificare
                     
                  
               
                     
                        10
                     
                  
                  
                     
                        Cooperarea cu societatea civilă. Platforma drepturilor fundamentale
                     
                  
                  
                     
                        Nicio modificare
                     
                  
               
                     
                        11
                     
                  
                  
                     
                        Organismele agenției
                     
                  
                  
                     
                        Nicio modificare
                     
                  
               
                     
                        12
                     
                  
                  
                     
                        Consiliul de administrație
                     
                  
                  
                     
                        Modificările propuse se referă la: 
                     
                     
                        -competențele administrative și bugetare suplimentare solicitate membrilor săi;
                     
                     
                        -posibilitatea de a numi din nou un fost membru sau supleant pentru mandate neconsecutive;
                     
                     
                        -înlocuirea unui membru înainte de expirarea mandatului său se face pentru o perioadă care completează perioada de cinci ani a mandatului predecesorului;
                     
                     
                        -precizarea că este necesară o majoritate de două treimi pentru alegerea președintelui și a vicepreședintelui consiliului de administrație și că ceilalți doi membri ai comitetului executiv sunt aleși de majoritatea membrilor consiliului de administrație (în ambele cazuri, membrul numit de Consiliul Europei nu are drept de vot);
                     
                     
                        -o dispoziție conform căreia consiliul de administrație: este dotat cu competențe de autoritate împuternicită să facă numiri – care, prin decizie, îi sunt delegate directorului, autorizat, la rândul său, să le subdelege – și poate suspenda delegările respective în cazul în care circumstanțe excepționale impun acest lucru; adoptă o strategie de securitate (inclusiv norme privind gestionarea informațiilor UE clasificate); adoptă norme privind gestionarea și prevenirea conflictelor de interese; adoptă o strategie de comunicare;
                     
                     
                        -o dispoziție conform căreia majoritatea necesară pentru luarea deciziilor privind aspectele obișnuite este majoritatea membrilor consiliului de administrație;
                     
                     
                        -o dispoziție potrivit căreia o reuniune extraordinară a consiliului de administrație poate fi convocată, de asemenea, la cererea Comisiei. 
                     
                  
               
                     
                        13
                     
                  
                  
                     
                        Comitetul executiv
                     
                  
                  
                     
                        Modificări care vizează: 
                     
                     
                        -clarificarea faptului că sarcina comitetului executiv de a supraveghea activitatea pregătitoare pentru deciziile care urmează să fie adoptate de consiliul de administrație implică examinarea chestiunilor bugetare și de resurse umane; 
                     
                     
                        -atribuirea sarcinilor de adoptare a strategiei antifraudă elaborate de director; asigurarea faptului că se adoptă măsuri adecvate în urma auditurilor și investigațiilor desfășurate de Oficiul European de Luptă Antifraudă (OLAF) și de Parchetul European (EPPO); asistarea directorului în ceea ce privește punerea în aplicare a deciziilor consiliului de administrație; 
                     
                     
                        -prevederea faptului că, atunci când este necesar în cazuri urgente, comitetul executiv poate lua decizii provizorii în numele consiliului de administrație;
                     
                     
                        -indicarea faptului că acesta poate fi convocat la cererea unuia dintre membrii săi;
                     
                     
                        -clarificarea faptului că deciziile sunt adoptate cu majoritatea membrilor prezenți și că reprezentantul Consiliului Europei are drept de vot asupra elementelor legate de deciziile asupra cărora acesta are drept de vot în consiliul de administrație, în conformitate cu articolul 12 alineatul (8). 
                     
                  
               
                     
                        14
                     
                  
                  
                     
                        Comitetul științific
                     
                  
                  
                     
                        O modificare astfel încât consiliul de administrație să poată să utilizeze lista de rezervă în cazul în care un membru trebuie să fie înlocuit înainte de încheierea mandatului comitetului științific.
                     
                  
               
                     
                        15
                     
                  
                  
                     
                        Directorul
                     
                  
                  
                     
                        Modificările propuse au scopul de a prevedea că: 
                     
                     
                        -mandatul directorului poate fi prelungit cu cinci ani (în loc de trei) și că procedura ar trebui inițiată în cursul celor douăsprezece (în loc de nouă) luni înainte de încheierea mandatului său;
                     
                     
                        -directorul este responsabil cu: punerea în aplicare a deciziilor adoptate de consiliul de administrație, pregătirea unui plan de acțiune pentru a da curs concluziilor evaluărilor retrospective, a unei strategii antifraudă și a unui plan de acțiune pentru a da curs rapoartelor de audit și investigațiilor OLAF;
                     
                     
                        -pentru demiterea directorului agenției în caz de abateri, performanțe nesatisfăcătoare repetate sau nereguli grave este necesară o majoritate de două treimi a membrilor consiliului de administrație.
                     
                  
               
                     
                        16
                     
                  
                  
                     
                        Independență și interes general
                     
                  
                  
                     
                        Nicio modificare
                     
                  
               
                     
                        17
                     
                  
                  
                     
                        Transparența și accesul la documente
                     
                  
                  
                     
                        Nicio modificare
                     
                  
               
                     
                        18
                     
                  
                  
                     
                        Protecția datelor 
                     
                  
                  
                     
                        Nicio modificare
                     
                  
               
                     
                        19
                     
                  
                  
                     
                        Controlul Ombudsmanului
                     
                  
                  
                     
                        Nicio modificare
                     
                  
               
                     
                        20
                     
                  
                  
                     
                        Întocmirea bugetului
                     
                  
                  
                     
                        Nicio modificare
                     
                  
               
                     
                        21
                     
                  
                  
                     
                        Execuția bugetului
                     
                  
                  
                     
                        Nicio modificare
                     
                  
               
                     
                        22
                     
                  
                  
                     
                        Combaterea fraudei
                     
                  
                  
                     
                        Nicio modificare
                     
                  
               
                     
                        23
                     
                  
                  
                     
                        Statutul juridic și sediul
                     
                  
                  
                     
                        Nicio modificare
                     
                  
               
                     
                        24
                     
                  
                  
                     
                        Personalul
                     
                  
                  
                     
                        Eliminarea alineatului care prevede că agenția exercită „competențele conferite autorității împuternicite să facă numiri” (înlocuit de dispoziția conform căreia acestea sunt exercitate de consiliul de administrație, care, prin decizie, le deleagă directorului).
                     
                  
               
                     
                        25
                     
                  
                  
                     
                        Regimul lingvistic
                     
                  
                  
                     
                        Nicio modificare
                     
                  
               
                     
                        26
                     
                  
                  
                     
                        Privilegii și imunități
                     
                  
                  
                     
                        Nicio modificare
                     
                  
               
                     
                        27
                     
                  
                  
                     
                        Competența Curții de Justiție
                     
                  
                  
                     
                        Nicio modificare
                     
                  
               
                     
                        28
                     
                  
                  
                     
                        Participarea țărilor candidate și a țărilor cu care s-a încheiat un acord de stabilizare și asociere și domeniul de aplicare cu privire la aceste țări
                     
                  
                  
                     
                        Nicio modificare
                     
                  
               
                     
                        29
                     
                  
                  
                     
                        Dispoziții tranzitorii
                     
                  
                  
                     
                        Nicio modificare
                     
                  
               
                     
                        30
                     
                  
                  
                     
                        Evaluări 
                     
                  
                  
                     
                        Modificări pentru a preciza că evaluarea agenției va fi comandată de Comisie, o dată la cinci ani începând de la data intrării în vigoare a prezentului regulament de modificare, precum și că, la fiecare a doua evaluare, rezultatele obținute de agenție vor fi evaluate în raport cu obiectivele, mandatul și sarcinile sale, inclusiv o evaluare pentru a stabili dacă continuarea activității agenției este în continuare justificată în raport cu obiectivele, mandatul și sarcinile respective.
                     
                  
               
                     
                        31
                     
                  
                  
                     
                        Revizuire
                     
                  
                  
                     
                        Eliminat (consecința modificărilor articolului 30)
                     
                  
               
                     
                        32
                     
                  
                  
                     
                        Demararea activității agenției
                     
                  
                  
                     
                        Nicio modificare
                     
                  
               
                     
                        33
                     
                  
                  
                     
                        Abrogare
                     
                  
                  
                     
                        Nicio modificare
                     
                  
               
                     
                        34
                     
                  
                  
                     
                        Intrarea în vigoare și punerea în aplicare
                     
                  
                  
                     
                        Nicio modificare
                     
                  
               
               2020/0112 (APP)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (CE) nr. 168/2007 al Consiliului privind înființarea Agenției pentru Drepturi Fundamentale a Uniunii Europene
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 352,
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ către parlamentele naționale,
            
            
               având în vedere aprobarea Parlamentului European
                  6
               , 
            
            
               hotărând în conformitate cu o procedură legislativă specială,
            
            
               întrucât:
            
            
               (1)Agenția pentru Drepturi Fundamentale a Uniunii Europene (denumită în continuare „agenția”) a fost instituită prin Regulamentul (CE) nr. 168/2007 al Consiliului
                  7
                cu obiectivul de a oferi asistență și expertiză cu privire la drepturile fundamentale instituțiilor, organelor, oficiilor și agențiilor Uniunii, precum și statelor membre. 
            
            
               (2)Pentru a clarifica domeniul de activitate al agenției și pentru a consolida guvernanța și eficiența funcționării agenției, este necesar să se clarifice și să se actualizeze anumite dispoziții ale Regulamentului (CE) nr. 168/2007 fără a modifica obiectivul și sarcinile agenției.
            
            
               (3)În primul rând, pentru a reflecta pe deplin relevanța agenției în ceea ce privește asistența oferită instituțiilor, organismelor, oficiilor și agențiilor Uniunii, precum și statelor membre cu privire la aspecte legate de drepturile fundamentale, ar trebui să se clarifice în regulament că, de la intrarea în vigoare a Tratatului de la Lisabona, activitățile agenției corespund cu competențele Uniunii, și prin urmare, în sfera acestora intră și cooperarea polițienească și judiciară în materie penală.
            
            
               (4)În plus, anumite modificări tehnice specifice ale Regulamentului (CE) nr. 168/2007 sunt necesare pentru ca agenția să fie condusă și să funcționeze în conformitate cu principiile abordării comune anexate la Declarația comună a Parlamentului European, a Consiliului Uniunii Europene și a Comisiei Europene privind agențiile descentralizate din 19 iulie 2012 („abordarea comună”)
                  8
               . Alinierea Regulamentului (CE) nr. 168/2007 la principiile stabilite în abordarea comună este adaptată la activitatea specifică și la natura agenției și vizează simplificarea, îmbunătățirea guvernanței și creșterea eficienței funcționării agenției. 
            
            
               (5)În primul rând, definirea domeniilor de activitate ale agenției ar trebui să se bazeze doar pe documentul de programare multianuală al agenției. Ar trebui să se renunțe la abordarea actuală care constă în stabilirea în paralel a unui cadru multianual tematic amplu o dată la cinci ani, deoarece aceasta a devenit redundantă ca urmare a documentului de programare multianuală pe care agenția îl adoptă anual începând din 2017, pentru a se conforma Regulamentului delegat (UE) nr. 1271/2013 al Comisiei
                  9
                [urmat de Regulamentul delegat (UE) 2019/715 al Comisiei
                  10
               ]. Pe baza agendei politice a Uniunii și a nevoilor părților interesate, documentul de programare multianuală stabilește în mod clar domeniile și proiectele specifice cu privire la care agenția urmează să lucreze pentru o perioadă de trei ani. Acest lucru ar trebui să permită agenției să își planifice activitățile și concentrarea tematică de-a lungul timpului și să le adapteze în fiecare an la prioritățile emergente. 
            
            
               (6)În al doilea rând, pentru a asigura o mai bună guvernanță și funcționare a consiliului de administrație al agenției, ar trebui modificate o serie de dispoziții ale Regulamentului (CE) nr. 168/2007. 
            
            
               (7)Având în vedere rolul important de monitorizare al consiliului de administrație, ar trebui să se prevadă cerința ca membrii acestuia să aibă competențe administrative și bugetare adecvate, în plus față de cerința privind independența, cunoștințele în domeniul drepturilor fundamentale și experiența în materie de gestionare. 
            
            
               (8)De asemenea, ar trebui să se clarifice faptul că, în timp ce mandatele membrilor consiliului de administrație și ale membrilor supleanți nu pot fi reînnoite consecutiv, ar trebui să fie posibil ca un fost membru sau supleant să fie numit din nou pentru unul sau mai multe mandate neconsecutive. Dacă, pe de o parte, faptul de a nu permite numirile consecutive este justificat pentru a asigura independența persoanelor în cauză, pe de altă parte, permiterea numirilor pentru mandate neconsecutive ar facilita desemnarea de către statele membre a unor membri potriviți care să îndeplinească toate cerințele necesare. 
            
            
               (9)În ceea ce privește înlocuirea membrilor consiliului de administrație, ar trebui să se clarifice faptul că în toate cazurile de încetare a mandatului înainte de expirarea perioadei de cinci ani, nu numai în cazul pierderii independenței, ci și în cazuri precum demisia sau decesul, mandatul noului membru va încheia mandatul de cinci ani al predecesorului său, cu excepția cazului în care durata rămasă este mai mică de doi ani, caz în care poate începe un nou mandat de cinci ani. 
            
            
               (10)Pentru a se asigura alinierea la situația din cadrul instituțiilor, consiliului de administrație al agenției ar trebui să i se acorde competențe de autoritate împuternicită să facă numiri. Aceste competențe ar trebui să îi fie delegate directorului, cu excepția numirii directorului. Consiliul de administrație ar trebui să exercite competențele de autoritate împuternicită să facă numiri în ceea ce privește personalul agenției numai în circumstanțe excepționale.
            
            
               (11)Pentru a evita blocajele și a simplifica procedura de vot pentru alegerea membrilor comitetului executiv, ar trebui să se prevadă că aceștia sunt aleși de consiliul de administrație cu majoritatea membrilor consiliului de administrație cu drept de vot. 
            
            
               (12)În fine, pentru a alinia Regulamentul (CE) nr. 168/2007 la abordarea comună și a consolida capacitatea consiliului de administrație de a supraveghea gestiunea administrativă, operațională și bugetară a agenției, este necesar să se atribuie sarcini suplimentare consiliului de administrație și să se specifice mai în detaliu sarcinile atribuite comitetului executiv. Sarcinile suplimentare ale consiliului de administrație ar trebui să includă adoptarea unei strategii de securitate, inclusiv a unor norme privind gestionarea informațiilor UE clasificate, a unei strategii de comunicare și a unor norme privind gestionarea și prevenirea conflictelor de interese în ceea ce privește membrii săi și membrii comitetului științific. Ar trebui clarificat faptul că sarcina comitetului executiv de a supraveghea activitatea pregătitoare pentru deciziile care urmează să fie adoptate de consiliul de administrație implică examinarea chestiunilor bugetare și de resurse umane. În plus, comitetul executiv ar trebui să aibă sarcina de a adopta strategia antifraudă elaborată de director și de a asigura măsuri adecvate în urma auditurilor și investigațiilor desfășurate de Oficiul European de Luptă Antifraudă (OLAF) și de Parchetul European (EPPO). De asemenea, ar trebui prevăzută posibilitatea ca, atunci când este necesar în cazuri urgente, comitetul executiv să ia decizii provizorii în numele consiliului de administrație.
            
            
               (13)Pentru a simplifica procedura existentă de înlocuire a membrilor comitetului științific, consiliul de administrație ar trebui să poată să numească persoana următoare pe lista de rezervă pentru durata rămasă a mandatului, în cazul în care un membru trebuie înlocuit înainte de expirarea mandatului său. 
            
            
               (14)În ceea ce privește directorul agenției, având în vedere procedura foarte selectivă de numire și faptul că numărul candidaților care ar putea îndeplini criteriile de selecție este adesea scăzut, mandatul acestuia ar trebui să poată fi prelungit pentru o perioadă de până la cinci ani. În plus, având în vedere importanța poziției și complexitatea procedurii, care implică Parlamentul European, Consiliul și Comisia, această procedură ar trebui să înceapă în cursul celor douăsprezece luni care precedă încheierea mandatului. 
            
            
               (15)De asemenea, pentru a consolida stabilitatea mandatului directorului și, prin urmare, a funcționării agenției, majoritatea necesară pentru a propune concedierea directorului, care în prezent este de o treime, ar trebui înlocuită cu o majoritate de două treimi a membrilor consiliului de administrație. În cele din urmă, pentru a preciza responsabilitatea generală a directorului în ceea ce privește gestionarea administrativă a agenției, ar trebui să se prevadă în mod explicit că directorul este responsabil cu punerea în aplicare a deciziilor adoptate de consiliul de administrație, pregătirea unei strategii antifraudă pentru agenție și stabilirea unui plan de acțiune pentru a da curs concluziilor rapoartelor și evaluărilor de audit interne sau externe și investigațiilor desfășurate de OLAF sau EPPO.
            
            
               (16)Pentru a alinia Regulamentul (CE) nr. 168/2007 la abordarea comună, este necesar să se prevadă obligația Comisiei de a efectua evaluarea agenției o dată la cinci ani. 
            
         
         
            
               (17)Prin urmare, Regulamentul (CE) nr. 168/2007 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificări ale Regulamentului (CE) nr. 168/2007
            
            
            
               Regulamentul (CE) nr. 168/2007 se modifică după cum urmează:
            
            
            
               (1)articolul 3 se înlocuiește cu următorul text:
            
            
            
               „Articolul 3
            
            
                
                  Domeniul de aplicare
            
            
            
               (1)Agenția își desfășoară activitatea în scopul de a îndeplini obiectivul stabilit la articolul 2 din prezentul regulament, în cadrul competențelor Uniunii.
            
            
               (2)În îndeplinirea atribuțiilor sale, agenția se referă la drepturile fundamentale, în sensul articolului 6 din Tratatul privind Uniunea Europeană. 
            
            
               (3)Agenția examinează aspectele referitoare la drepturile fundamentale în cadrul Uniunii și al statelor membre atunci când acestea pun în aplicare legislația Uniunii.”;
            
            
            
               (2)articolul 4 se modifică după cum urmează:
            
            
               (a)la alineatul (1), litera (c) se înlocuiește cu următorul text:
            
            
               „(c)
                     îndeplinește, cooperează sau încurajează efectuarea unor cercetări și studii științifice, studii pregătitoare și de fezabilitate, inclusiv, unde este cazul, și acest lucru este compatibil cu programul său de lucru multianual, la solicitarea Parlamentului European, a Consiliului sau a Comisiei;”;
            
            
               (b)se adaugă următoarele alineate (3) și (4):
            
         
         
            
               „(3)
                     Comitetul științific este consultat înainte de adoptarea raportului prevăzut la alineatul (1) litera (e). 
            
            
               (4) Agenția transmite rapoartele menționate la alineatul (1) literele (e) și (g) către Parlamentul European, Consiliu, Comisie, Curtea de Conturi, Comitetul Economic și Social European și Comitetul Regiunilor până la data de 15 iunie.”; 
            
            
            
               (3)articolul 5 se înlocuiește cu următorul text:
            
            
            
               „Articolul 5
            
            
               Domeniile de activitate
            
            
            
               Agenția își îndeplinește atribuțiile pe baza programului său de lucru multianual și ținând cont de resursele financiare și umane disponibile.”;
            
            
            
               (4)se introduce următorul articol 5a:
            
            
               „Articolul 5a 
               Programul de lucru multianual
            
            
               1.Programul de lucru multianual este în conformitate cu resursele financiare și umane disponibile și ține cont de activitatea Uniunii în domeniul cercetării și în domeniul statisticii. 
            
            
               2.Directorul transmite proiectul programului de lucru multianual Comisiei și comitetului științific pentru a obține avizul acestora. Directorul le transmite proiectul respectiv și ofițerilor de legătură naționali din statele membre. 
            
            
               3.Directorul prezintă proiectul de program de lucru multianual consiliului de administrație, spre adoptare, după ce Comisia și comitetul științific și-au dat avizul.
            
            
               4.Directorul transmite programul de lucru multianual Parlamentului European, Consiliului și Comisiei.”; 
            
            
            
               (5)la articolul 8, alineatul (1) se înlocuiește cu următorul text:
            
            
            
               „(1)
                     Fiecare stat membru numește un funcționar guvernamental în calitate de agent național de legătură. 
            
         
         
            
               Agentul național de legătură este principalul punct de contact al agenției în statul membru. 
            
            
               Agenții naționali de legătură pot, printre altele, să-i transmită directorului avize ale statului lor membru cu privire la proiectul de program de lucru multianual, înainte ca acesta să fie transmis consiliului de administrație. Agenția le comunică agenților naționali de legătură toate documentele redactate în conformitate cu articolul 4 alineatul (1).”;
            
            
            
               (6)articolul 9 se înlocuiește cu următorul text:
            
            
            
               „Articolul 9
            
            
               Cooperarea cu Consiliul Europei
            
            
            
               Pentru a evita suprapunerile și a asigura complementaritatea și valoarea adăugată, agenția își coordonează activitățile cu cele ale Consiliului Europei, în special în ceea ce privește programul său de lucru multianual, și cooperează cu societatea civilă în conformitate cu articolul 10. 
            
            
               În acest scop, în conformitate cu procedura prevăzută la articolul 218 din tratat, Uniunea încheie un acord cu Consiliul Europei în vederea instituirii unei cooperări strânse între acesta și agenție. Acordul include numirea de către Consiliul Europei a unei persoane independente care să facă parte din consiliul de administrație al agenției și din comitetul executiv al acesteia, în conformitate cu articolele 12 și 13.”;
            
            
            
               (7)la articolul 10 alineatul (4), litera (a) se înlocuiește cu următorul text:
            
            
            
               „(a)
                     să prezinte sugestii consiliului de administrație în ceea ce privește programul de lucru multianual care urmează să fie adoptat în temeiul articolului 5a;”;
            
            
            
               (8)articolul 12 se modifică după cum urmează:
            
            
            
               (a)la alineatul (1), teza introductivă se înlocuiește cu următorul text:
            
            
                
            
            
               „(1)
                     Consiliul de administrație este compus din persoane cu o experiență adecvată de gestionare a organizațiilor din sectorul public sau privat, care au competențe administrative și bugetare adecvate, precum și cunoștințe în domeniul drepturilor fundamentale, după cum urmează:”;
            
         
         
            
            
               (b)alineatele (3), (4) și (5) se înlocuiesc cu următorul text:
            
            
            
               „(3)
                     Mandatul membrilor și al membrilor supleanți ai consiliului de administrație este de cinci ani. Un fost membru sau supleant poate fi numit din nou pentru unul sau mai multe mandate neconsecutive.
            
            
            
               (4)
                     Cu excepția procedurii normale de înlocuire sau a decesului, mandatul membrilor sau al supleanților se încheie numai în cazul în care aceștia își prezintă demisia. Totuși, atunci când un membru sau un supleant nu mai îndeplinește criteriile de independență, acesta demisionează imediat și informează Comisia și pe directorul agenției. În cazurile diferite de procedura normală de înlocuire, partea vizată desemnează un nou membru sau supleant pentru durata rămasă a mandatului. Partea vizată desemnează, de asemenea, un nou membru sau supleant pentru durata rămasă a mandatului, în cazul în care consiliul de administrație a stabilit, în baza propunerii unei treimi din membrii săi sau în baza propunerii Comisiei, că membrul sau supleantul respectiv nu mai îndeplinește criteriile de independență. În cazul în care durata rămasă a mandatului este mai mică de doi ani, mandatul noului membru sau supleant poate fi prelungit pentru un mandat complet de cinci ani. 
            
            
            
               (5)
                     Consiliul de administrație își alege președintele și vicepreședintele, precum și pe ceilalți doi membri ai comitetului executiv menționat la articolul 13 alineatul (1) din rândul membrilor săi desemnați în temeiul alineatului (1) litera (a), pentru un mandat de doi ani și jumătate, care poate fi reînnoit o dată.
            
            
               Președintele și vicepreședintele consiliului de administrație sunt aleși cu o majoritate de două treimi din membrii consiliului de administrație menționați la alineatul (1) literele (a) și (c). Ceilalți doi membri ai comitetului executiv menționați la articolul 13 alineatul (1) sunt aleși cu majoritatea membrilor consiliului de administrație menționați la alineatul (1) literele (a) și (c).”; 
            
            
            
               (c)alineatul (6) se modifică după cum urmează:
            
            
               (a)literele (a) și (b) se înlocuiesc cu următorul text:
            
            
            
               „(a)
                     adoptă programul de lucru multianual al agenției; 
            
            
            
               (b)
                     adoptă rapoartele anuale prevăzute la articolul 4 alineatul (1) literele (e) și (g), comparând, în raportul prevăzut la litera (g), rezultatele obținute cu obiectivele programului de lucru multianual; ”;
            
            
            
               (b)litera (e) se înlocuiește cu următorul text:
            
            
                „(e)
                     în conformitate cu alineatele (7a) și (7b) din prezentul articol, exercită, în ceea ce privește personalul agenției, competențele conferite prin Regulamentul (CEE, Euratom, CECO) nr. 259/68 al Consiliului («Statutul funcționarilor»)
                  11
                autorității împuternicite să facă numiri și competențele conferite prin Regimul aplicabil celorlalți agenți autorității împuternicite să încheie un contract de muncă («competențele de autoritate împuternicită să facă numiri»);”;
            
            
         
         
            
               (c)se adaugă următoarele litere (m)-(o):
            
            
            
               „(m)
                     adoptă o strategie de securitate, inclusiv norme privind schimbul de informații UE clasificate;
            
            
            
               (n) 
                     adoptă norme pentru prevenirea și gestionarea conflictelor de interese în ceea ce privește membrii săi, precum și membrii comitetului științific; 
            
            
            
                (o)
                     adoptă și actualizează periodic strategia de comunicare menționată la articolul 4 alineatul (1) litera (h).”;
            
            
            
               (d)se introduc următoarele alineate (7a) și (7b):
            
            
               „(7a) 
                     Consiliul de administrație adoptă, în conformitate cu articolul 110 alineatul (2) din Statutul funcționarilor, o decizie în temeiul articolului 2 alineatul (1) din Statutul funcționarilor și al articolului 6 din Regimul aplicabil celorlalți agenți, prin care competențele relevante de autoritate împuternicită să facă numiri îi sunt delegate directorului și în care sunt definite condițiile în care această delegare de competențe poate fi suspendată. Directorul este autorizat să subdelege aceste competențe.
            
            
               (7b)
                     În cazul în care împrejurări excepționale impun acest lucru, consiliul de administrație poate, printr-o decizie, să suspende temporar delegarea către director a competențelor de autoritate împuternicită să facă numiri și subdelegarea competențelor de către acesta și să le exercite el însuși sau să le delege unuia dintre membrii săi ori unui membru al personalului, altul decât directorul.”; 
            
            
               (e)alineatele (8) și (9) se înlocuiesc cu următorul text:
            
            
            
               „(8) 
                     Ca regulă generală, deciziile consiliului de administrație se iau cu majoritatea membrilor. 
            
            
               Deciziile menționate la alineatul (6) literele (a)-(e), (g), (k) și (l) se iau cu o majoritate de două treimi din totalul membrilor.
            
            
               Deciziile menționate la articolul 25 alineatul (2) se adoptă cu unanimitate. 
            
            
               Fiecărui membru al consiliului de administrație sau, în lipsa acestuia, fiecărui supleant îi revine un vot. Președintele are votul decisiv. 
            
            
               Persoana desemnată de către Consiliul Europei poate vota numai cu privire la deciziile menționate la alineatul (6) literele (a), (b) și (k).
            
            
            
               (9)
                     Președintele convoacă consiliul de administrație de două ori pe an, fără a aduce atingere posibilității de a se convoca reuniuni extraordinare. Președintele convoacă reuniuni extraordinare din inițiativă proprie, la cererea Comisiei sau la cererea a cel puțin o treime din membrii consiliului de administrație.”;
            
         
         
            
            
               (9)articolul 13 se înlocuiește cu următorul text: 
            
            
               „Articolul 13
            
            
               Comitetul executiv
            
            
            
               (1)
                     Consiliul de administrație este asistat de un comitet executiv. Comitetul executiv supraveghează activitatea pregătitoare necesară pentru deciziile care urmează să fie adoptate de consiliul de administrație. În special, acesta examinează chestiunile bugetare și de resurse umane.
            
            
            
               (2)
                     De asemenea, comitetul executiv: 
            
            
               (a)examinează programul de lucru multianual al agenției menționat la articolul 5a, pe baza proiectului pregătit de către director, și îl transmite consiliului de administrație spre adoptare; 
            
            
               (b)examinează proiectul de buget anual al agenției și îl transmite consiliului de administrație spre adoptare;
            
            
               (c)examinează proiectul de raport anual privind activitățile agenției și îl transmite consiliului de administrație spre adoptare;
            
            
               (d)adoptă o strategie antifraudă pentru agenție, proporțională cu riscurile de fraudă, având în vedere costurile și beneficiile măsurilor care trebuie puse în aplicare și bazată pe un proiect pregătit de director;
            
            
               (e)asigură adoptarea de măsuri adecvate pentru a da curs concluziilor și recomandărilor care decurg din rapoartele de audit și evaluările interne sau externe, precum și din investigațiile desfășurate de Oficiul European de Luptă Antifraudă (OLAF) și de Parchetul European (EPPO);
            
            
               (f)fără a aduce atingere responsabilităților directorului, astfel cum sunt prevăzute la articolul 15 alineatul (4), îi acordă acestuia asistență și consiliere în ceea ce privește punerea în aplicare a deciziilor consiliului de administrație, pentru a consolida supravegherea gestionării administrative și bugetare.
            
            
            
               (3)
                     Dacă este necesar, din motive de urgență, comitetul executiv poate lua anumite decizii provizorii în numele consiliului de administrație, inclusiv în ceea ce privește suspendarea delegării competențelor de autoritate împuternicită să facă numiri, în conformitate cu condițiile menționate la articolul 12 alineatele (7a) și (7b), precum și privind chestiuni bugetare. 
            
            
            
               (4)
                     Comitetul executiv este constituit din președintele și vicepreședintele consiliului de administrație, alți doi membri ai consiliului de administrație aleși de către consiliul de administrație în conformitate cu articolul 12 alineatul (5) și unul dintre reprezentanții Comisiei în consiliul de administrație. 
            
            
               Persoana desemnată de către Consiliul Europei în consiliul de administrație poate să participe la ședințele comitetului executiv.
            
            
         
         
            
               (5)
                     Comitetul executiv este convocat de președinte. Acesta poate fi convocat și la cererea unuia dintre membrii săi. Comitetul executiv adoptă decizii cu majoritatea membrilor săi. Persoana numită de Consiliului Europei poate vota cu privire la elementele legate de deciziile asupra cărora persoana respectivă are drept de vot în consiliul de administrație, în conformitate cu articolul 12 alineatul (8).
            
            
            
               (6) Directorul ia parte la ședințele comitetului executiv, fără să aibă drept de vot.”;
            
            
            
               (10)articolul 14 se modifică după cum urmează:
            
            
            
               (a)alineatul (1) se înlocuiește cu următorul text:
            
            
                
            
            
               „(1)
                     Comitetul științific este compus din 11 persoane independente, cu înaltă calificare în domeniul drepturilor fundamentale. Consiliul de administrație desemnează 11 membri și aprobă o listă de rezervă stabilită în funcție de merit, în urma unui apel la candidaturi și a unei proceduri de selecție transparente, după ce a consultat comisia competentă a Parlamentului European. Consiliul de administrație asigură o reprezentare geografică echitabilă. Membrii consiliului de administrație nu pot fi membri ai comitetului științific. Regulamentul de procedură menționat la articolul 12 alineatul (6) litera (g) prevede în mod detaliat condițiile de desemnare a membrilor comitetului științific.”
            
            
            
               (b)alineatul (3) se înlocuiește cu următorul text:
            
            
            
               „(3) 
                     Membrii comitetului științific sunt independenți. Aceștia pot fi înlocuiți numai la cerere sau în cazul în care se află definitiv în imposibilitatea de a-și îndeplini obligațiile. Totuși, atunci când un membru nu mai îndeplinește criteriile de independență, acesta demisionează imediat și informează Comisia și pe directorul agenției. De asemenea, consiliul de administrație poate, la propunerea unei treimi din membrii săi sau la propunerea Comisiei, să declare lipsa de independență a persoanei vizate și să o revoce. Consiliul de administrație numește prima persoană disponibilă de pe lista de rezervă pentru durata rămasă a mandatului. În cazul în care durata rămasă a mandatului este mai mică de doi ani, mandatul noului membru poate fi prelungit pentru un mandat complet de cinci ani. Lista membrilor comitetului științific este pusă la dispoziția publicului pe pagina de internet a agenției și se actualizează.”;
            
            
            
               (11)articolul 15 se modifică după cum urmează: 
            
            
            
               (a)alineatele (3) și (4) se înlocuiesc cu următorul text:
            
            
            
               „(3) 
                     Mandatul directorului este de cinci ani. 
            
            
               În ultimele 12 luni înaintea încetării acestei perioade, Comisia efectuează o evaluare. În cadrul acestei evaluări, Comisia examinează în special:
            
         
         
            
               a) rezultatele obținute de director; 
            
            
               b) misiunile și îndatoririle agenției pentru anii următori.
            
            
            
               La propunerea Comisiei și ținând seama de raportul de evaluare, consiliul de administrație poate prelungi mandatul directorului o singură dată cu cel mult trei ani.
            
            
               Consiliul de administrație comunică Parlamentului European și Consiliului intenția sa de a prelungi mandatul directorului. Cu cel mult o lună înainte de a i se prelungi mandatul prin decizia consiliului de administrație, directorului i se poate cere să facă o declarație în fața comisiei competente a Parlamentului European și să răspundă la întrebările membrilor acestei comisii.
            
            
               Dacă mandatul nu este prelungit, directorul rămâne în funcție până la numirea succesorului său.
            
            
            
               (4) 
                     Directorului îi revine răspunderea pentru:
            
            
            
               (a)îndeplinirea sarcinilor prevăzute la articolul 4, în special pregătirea și publicarea documentelor redactate în conformitate cu articolul 4 alineatul (1) literele (a)-(h), în cooperare cu comitetul științific;
            
            
               (b)pregătirea și punerea în aplicare a programului de lucru multianual al agenției;
            
            
               (c)activitățile administrative curente;
            
            
               (d)punerea în aplicare a deciziilor adoptate de consiliul de administrație;
            
            
               (e)executarea bugetului agenției, în conformitate cu articolul 21;
            
            
               (f)punerea în aplicare a unor proceduri eficiente de monitorizare și de evaluare a performanțelor agenției în raport cu obiectivele sale, în conformitate cu standardele și indicatorii de performanță recunoscuți la nivel profesional;
            
            
               (g)elaborarea unui plan de acțiune pentru a da curs concluziilor evaluărilor retrospective privind performanța programelor și activităților care presupun cheltuieli semnificative, în conformitate cu articolul 29 din Regulamentul delegat (UE) 2019/715; 
            
            
               (h)prezentarea anuală a unui raport către consiliul de administrație cu privire la rezultatele sistemului de monitorizare și evaluare; 
            
            
               (i)pregătirea unei strategii antifraudă a agenției și prezentarea acesteia comitetului executiv, spre aprobare;
            
            
               (j)elaborarea unui plan de acțiune pentru a da curs concluziilor rapoartelor de audit și evaluărilor interne sau externe, precum și investigațiilor desfășurate de Oficiul European de Luptă Antifraudă (OLAF) și prezentarea de rapoarte către Comisie și consiliul de conducere cu privire la progresele înregistrate;
            
            
               (k)cooperarea cu agenții naționali de legătură; 
            
         
         
            
               (l)cooperarea cu societatea civilă, inclusiv coordonarea Platformei drepturilor fundamentale în conformitate cu articolul 10.”;
            
            
               (b)alineatul (7) se înlocuiește cu următorul text:
            
            
            
               „(7)
                     Directorul poate fi destituit înainte de data expirării mandatului său, printr-o decizie a consiliului de administrație, adoptată cu o majoritate de două treimi a tuturor membrilor săi, sau printr-o decizie a Comisiei, în caz de abateri, performanțe nesatisfăcătoare sau nereguli grave sau repetate.”;
            
            
            
               (12)la articolul 24, alineatul (2) se elimină;
            
            
            
               (13)articolul 30 se modifică după cum urmează:
            
            
               (a)titlul se înlocuiește cu următorul text:
            
            
            
               „Evaluare și reexaminare”;
            
            
            
               (b)alineatele (3) și (4) se înlocuiesc cu următorul text:
            
            
            
               „(3)
                     Până la [5 ani de la data intrării în vigoare] și, ulterior, o dată la cinci ani, Comisia comandă o evaluare pentru a examina, în special, impactul, eficacitatea și eficiența agenției și a practicilor sale de lucru. Evaluarea abordează în special posibila necesitate de a modifica mandatul agenției și implicațiile financiare ale unei astfel de modificări.
            
            
               (4)
                     Comisia prezintă Parlamentului European, Consiliului și consiliului de administrație un raport privind constatările evaluării. Constatările evaluării sunt făcute publice.”;
            
            
            
               (c)se adaugă următorul alineat (5):
            
            
            
               „(5) 
                     La fiecare a doua evaluare, rezultatele obținute de agenție sunt examinate în raport cu obiectivele, mandatul și sarcinile sale, inclusiv o evaluare pentru a stabili dacă continuarea activității agenției este în continuare justificată în raport cu obiectivele, mandatul și sarcinile respective.”
            
         
         
            
            
               (14)articolul 31 se elimină.
            
            
               Articolul 2
            
            
               Intrarea în vigoare și punerea în aplicare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (JO L 53, 22.2.2007, p. 1). 
               
               
                  
                     (2)
                  
                        Evaluarea externă a Agenției pentru Drepturi Fundamentale a Uniunii Europene, 19 noiembrie 2012, https://fra.europa.eu/sites/default/files/fra-external_evaluation-final-report.pdf
               
               
                  
                     (3)
                  
                        Cea de a 2-a evaluare externă independentă a Agenției pentru Drepturi Fundamentale a Uniunii Europene, 31 octombrie 2017 
                  https://fra.europa.eu/sites/default/files/fra_uploads/2nd-fra-external-evaluation-october-2017_en.pdf
               
               
                  
                     (4)
                  
                        SWD(2019) 313.
               
               
                  
                     (5)
                  
                        Declarația comună a Parlamentului European, a Consiliului UE și a Comisiei Europene privind agențiile descentralizate și abordarea comună din 19 iulie 2012 
                  https://europa.eu/european-union/sites/europaeu/files/docs/body/joint_statement_and_common_approach_2012_ro.pdf
               
               
                  
                     (6)
                  
                        JO C […], […], p. […].
               
               
                  
                     (7)
                  
                        Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (JO L 53, 22.2.2007, p. 1). 
               
               
                  
                     (8)
                  
                        Declarația comună a Parlamentului European, a Consiliului UE și a Comisiei Europene privind agențiile descentralizate și abordarea comună din 19 iulie 2012 
                  https://europa.eu/european-union/sites/europaeu/files/docs/body/joint_statement_and_common_approach_2012_ro.pdf
                   
               
               
                  
                     (9)
                  
                        Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (JO L 328, 7.12.2013, p. 42).
               
               
                  
                     (10)
                  
                        Regulamentul delegat (UE) 2019/715 al Comisiei din 18 decembrie 2018 privind regulamentul financiar cadru pentru organele instituite în temeiul TFUE și al Tratatului Euratom și menționate la articolul 70 din Regulamentul (UE, Euratom) 2018/1046 al Parlamentului European și al Consiliului (JO L 122, 10.5.2019, p. 1).
               
               
                  
                     (11)
                  
                        Regulamentul (CEE, Euratom, CECO) nr. 259/68 al Consiliului din 29 februarie 1968 de stabilire a Statutului funcționarilor Comunităților Europene, precum și a Regimului aplicabil celorlalți agenți ai acestor comunități și de instituire a unor măsuri speciale tranzitorii aplicabile funcționarilor Comisiei (JO L 56, 4.3.1968, p. 1).